Document ID: 32006R1893

Title and Content:
ΚΑΝΟΝΙΣΜΌΣ (ΕΚ) αριθ. 1398/2006 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ της 20ής Δεκεμβρίου 2006 για τη θέσπιση της στατιστικής ταξινόμησης των οικονομικών δραστηριοτήτων NACE-αναθεώρηση 2 και για την τροποποίηση του κανονισμού (ΕΟΚ) αριθ. 3037/90 του Συμβουλίου και ορισμένων κανονισμών των Ευρωπαϊκών Κοινοτήτων σχετικών με ειδικούς στατιστικούς τομείς (Κείμενο που παρουσιάζει ενδιαφέρον για τον ΕΟΧ) ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για την ίδρυση της Ευρωπαϊκής Κοινότητας, και ιδίως το άρθρο 285, παράγραφος 1, έχοντας υπόψη την πρόταση της Επιτροπής, έχοντας υπόψη τη γνωμοδότηση της Κεντρικής Ευρωπαϊκής Τράπεζας (1), αποφασίζοντας σύμφωνα με τη διαδικασία που ορίζεται στο άρθρο 251 της Συνθήκης (2), Εκτιμώντας τα ακόλουθα: (1) Ο κανονισμός (ΕΟΚ) αριθ. 3037/90 του Συμβουλίου (3), θέσπισε τη στατιστική ταξινόμηση των οικονομικών δραστηριοτήτων στην Κοινότητα (στο εξής αναφέρεται ως «NACE αναθ. 1» ή «NACE αναθ. 1.1»). (2) Προκειμένου να ληφθούν υπόψη η τεχνολογική ανάπτυξη και οι διαρθρωτικές αλλαγές στην οικονομία, πρέπει να καταρτιστεί ενημερωμένη ταξινόμηση, που θα ονομάζεται NACE αναθεώρηση 2 (στο εξής αποκαλούμενη «NACE αναθ. 2»). (3) Μια ενημερωμένη ταξινόμηση, όπως αυτή της NACE αναθ. 2, έχει νευραλγική σημασία για τις συνεχείς προσπάθειες της Επιτροπής να εκσυγχρονίσει την παραγωγή κοινοτικών στατιστικών· η ταξινόμηση αυτή προσδοκάται ότι, με τη βοήθεια περισσότερο συγκρίσιμων και καταλληλότερων στοιχείων, θα βελτιώσει την οικονομική διακυβέρνηση σε εθνικό επίπεδο και σε επίπεδο ΕΚ. (4) Η λειτουργία της εσωτερικής αγοράς απαιτεί την εφαρμογή στατιστικών προτύπων για τη συλλογή, τη διαβίβαση και τη δημοσίευση των εθνικών και των κοινοτικών στατιστικών, προκειμένου να τίθενται στη διάθεση των επιχειρήσεων, των χρηματοπιστωτικών ιδρυμάτων, των διοικήσεων και των λοιπών οικονομικών φορέων της εσωτερικής αγοράς, αξιόπιστα και συγκρίσιμα στατιστικά στοιχεία. Για το σκοπό αυτό, οι διάφορες κατηγορίες ταξινόμησης δραστηριοτήτων στην Ευρωπαϊκή Κοινότητα πρέπει να ερμηνεύονται ομοιόμορφα σε όλα τα κράτη μέλη. (5) Η παροχή αξιόπιστων και συγκρίσιμων στατιστικών είναι απαραίτητη για τις επιχειρήσεις ώστε να μπορούν να αξιολογούν την ανταγωνιστικότητά τους, και χρήσιμη για τα κοινοτικά όργανα για να προλαμβάνονται οι στρεβλώσεις του ανταγωνισμού. (6) Η θέσπιση της αναθεωρημένης κοινής στατιστικής ταξινόμησης των οικονομικών δραστηριοτήτων δεν επιβάλλει στα κράτη μέλη να συλλέγουν, να δημοσιεύουν ή να παρέχουν στοιχεία. Μόνον εφόσον τα κράτη μέλη χρησιμοποιούν ταξινομήσεις δραστηριοτήτων που συνδέονται με την κοινοτική ταξινόμηση είναι δυνατόν να παρέχουν ολοκληρωμένη στατιστική πληροφόρηση με την αξιοπιστία, την ταχύτητα, την ευελιξία και το επίπεδο λεπτομέρειας που απαιτούνται για τη διαχείριση της εσωτερικής αγοράς. (7) Προκειμένου τα κράτη μέλη να είναι σε θέση να καλύψουν τις εθνικές τους ανάγκες, πρέπει να τους δοθεί η δυνατότητα να ενσωματώνουν επιπλέον κατηγορίες στις εθνικές τους ταξινομήσεις, με βάση τη στατιστική ταξινόμηση των οικονομικών δραστηριοτήτων στην Κοινότητα. (8) Η διεθνής συμβατότητα των οικονομικών στατιστικών απαιτεί από τα κράτη μέλη και τα κοινοτικά όργανα να χρησιμοποιούν ταξινομήσεις των οικονομικών δραστηριοτήτων που συνδέονται άμεσα με τη διεθνή πρότυπη βιομηχανική ταξινόμηση όλων των οικονομικών δραστηριοτήτων (ISIC) αναθ. 4, όπως εγκρίθηκε από τη Στατιστική Επιτροπή των Ηνωμένων Εθνών. (9) Η χρησιμοποίηση της ταξινόμησης των οικονομικών δραστηριοτήτων στην Κοινότητα απαιτεί τη βοήθεια της Επιτροπής από την επιτροπή στατιστικού προγράμματος, η οποία θεσπίστηκε με την απόφαση 89/382/EΟΚ, Ευρατόμ (4) του Συμβουλίου, ιδίως όσον αφορά την εξέταση των προβλημάτων που ανακύπτουν από την εφαρμογή της NACE αναθ. 2, διασφαλίζοντας μια πλήρως συντονισμένη μετάβαση από τη NACE αναθ. 1 στη NACE αναθ. 2 καθώς και την προετοιμασία μελλοντικών τροποποιήσεων στη NACE αναθ. 2. (10) Ο κανονισμός (ΕΟΚ) αριθ. 2186/93 του Συμβουλίου (5) θέσπισε κοινό πλαίσιο για τη δημιουργία στατιστικών μητρώων επιχειρήσεων με εναρμονισμένους ορισμούς, χαρακτηριστικά, κάλυψη και διαδικασίες ενημέρωσης. (11) Η κατάρτιση της αναθεωρημένης στατιστικής ταξινόμησης των οικονομικών δραστηριοτήτων καθιστά αναγκαία την τροποποίηση ορισμένων αναφορών στη NACE αναθ. 1 καθώς και την τροποποίηση σειράς σχετικών νομικών πράξεων. Κατά συνέπεια, είναι απαραίτητο να τροποποιηθούν οι ακόλουθες νομικές πράξεις: ο κανονισμός (EΟΚ) αριθ. 3037/90, ο κανονισμός (ΕΟΚ) αριθ. 3924/91 του Συμβουλίου, της 19ης Δεκεμβρίου 1991, περί κοινοτικής έρευνας για τη βιομηχανική παραγωγή (6), ο κανονισμός (ΕΚ, Ευρατόμ) αριθ. 58/97 του Συμβουλίου, της 20ής Δεκεμβρίου 1996, για τις στατιστικές διάρθρωσης των επιχειρήσεων (7), ο κανονισμός (EΚ) αριθ. 1165/98 του Συμβουλίου, της 19ης Μαΐου 1998, περί βραχυπροθέσμων στατιστικών (8), ο κανονισμός (EΚ) αριθ. 1172/98 του Συμβουλίου, της 25ης Μαΐου 1998, σχετικά με τις στατιστικές καταγραφές των οδικών μεταφορών εμπορευμάτων (9), ο κανονισμός (EΚ) αριθ. 530/1999 του Συμβουλίου, της 9ης Μαρτίου 1999, για τις διαρθρωτικές στατιστικές σχετικά με τις αποδοχές και το κόστος εργασίας (10), ο κανονισμός (EΚ) αριθ. 2150/2002 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2002, για τις στατιστικές των αποβλήτων (11), ο κανονισμός (EΚ) αριθ. 450/2003 του Ευρωπαϊκού Κοινοβουλίου και του Συμβουλίου, της 27ης Φεβρουαρίου 2003, σχετικά με το δείκτη κόστους εργασίας (12), ο κανονισμός (EΚ) αριθ. 48/2004 του Ευρωπαϊκού Κοινοβουλίου και του Συμβουλίου, της 5ης Δεκεμβρίου 2003, για την παραγωγή ετήσιων κοινοτικών στατιστικών για τη βιομηχανία χάλυβος για τα έτη αναφοράς 2003-2009 (13), ο κανονισμός (EΚ) αριθ. 808/2004 του Ευρωπαϊκού Κοινοβουλίου και του Συμβουλίου, της 21ης Απριλίου 2004, σχετικά με τις κοινοτικές στατιστικές για την κοινωνία της πληροφορίας (14), και ο κανονισμός (EΚ) αριθ. 1552/2005 του Ευρωπαϊκού Κοινοβουλίου και του Συμβουλίου, της 7ης Σεπτεμβρίου 2005, σχετικά με στατιστικές για την επαγγελματική κατάρτιση στις επιχειρήσεις (15). (12) Ορισμένες κοινοτικές νομικές πράξεις πρέπει να τροποποιηθούν σύμφωνα με τις ειδικές διαδικασίες που τις διέπουν πριν από τη μετάβαση στη NACE αναθ. 2 και συγκεκριμένα: ο κανονισμός (ΕΚ) αριθ. 2223/96 του Συμβουλίου, της 25ης Ιουνίου 1996, περί του ευρωπαϊκού συστήματος εθνικών και περιφερειακών λογαριασμών της Κοινότητας (16)· ο κανονισμός (ΕΚ) αριθ. 138/2004 του Ευρωπαϊκού Κοινοβουλίου και του Συμβουλίου, της 5ης Δεκεμβρίου 2003, για τους οικονομικούς λογαριασμούς της γεωργίας στην Κοινότητα (17) και ο κανονισμός (ΕΚ) αριθ. 184/2005 του Ευρωπαϊκού Κοινοβουλίου και του Συμβουλίου, της 12ης Ιανουαρίου 2005, σχετικά με τις κοινοτικές στατιστικές για το ισοζύγιο πληρωμών, το διεθνές εμπόριο υπηρεσιών και τις άμεσες ξένες επενδύσεις (18). (13) Τα απαιτούμενα μέτρα για την εφαρμογή του παρόντος κανονισμού ενδείκνυνται να θεσπίζονται σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή (19). (14) Ειδικότερα, θα πρέπει να δίδεται στην Επιτροπή η εξουσία να τροποποιεί ή να συμπληρώνει την NACE αναθ. 2 κατόπιν τεχνολογικών ή οικονομικών εξελίξεων ή να την ευθυγραμμίζει με άλλες οικονομικές και κοινωνικές ταξινομήσεις. Δεδομένου ότι τα μέτρα αυτά είναι γενικής εμβελείας και αποσκοπούν στην τροποποίηση μη ουσιωδών στοιχείων του παρόντος κανονισμού ή στη συμπλήρωση του παρόντος κανονισμού με την προσθήκη νέων, μη ουσιωδών στοιχείων, αυτά τα μέτρα θα πρέπει να λαμβάνονται σύμφωνα με την κανονιστική διαδικασία με έλεγχο του άρθρου 5α της απόφασης 1999/468/ΕΚ. (15) Στο βαθμό που ο σκοπός του παρόντος κανονισμού, και συγκεκριμένα η δημιουργία κοινών στατιστικών προτύπων που επιτρέπουν την παραγωγή εναρμονισμένων δεδομένων, δεν μπορεί να επιτευχθεί ικανοποιητικά από τα κράτη μέλη και, επομένως, μπορεί να επιτευχθεί καλύτερα σε κοινοτικό επίπεδο, η Επιτροπή μπορεί να λαμβάνει μέτρα, σύμφωνα με την αρχή της επικουρικότητας που ορίζει το άρθρο 5 της Συνθήκης. Σύμφωνα με την αρχή της αναλογικότητας, όπως ορίζεται στο εν λόγω άρθρο, ο παρών κανονισμός δεν υπερβαίνει αυτό που είναι αναγκαίο για την επίτευξη του σκοπού αυτού. (16) Ζητήθηκε η γνώμη της επιτροπής στατιστικού προγράμματος, ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ: ΤΜΗΜΑ 1 ΓΕΝΙΚΕΣ ΔΙΑΤΑΞΕΙΣ Άρθρο 1 Αντικείμενο και πεδίο εφαρμογής 1. Ο παρών κανονισμός θεσπίζει την κοινή στατιστική ταξινόμηση των οικονομικών δραστηριοτήτων εντός της Ευρωπαϊκής Κοινότητας, η οποία στο εξής καλείται «NACE αναθ. 2». Η ταξινόμηση αυτή διασφαλίζει τη συνάφεια των κοινοτικών στατιστικών με την οικονομική πραγματικότητα και αυξάνει τη συγκρισιμότητα μεταξύ των εθνικών, κοινοτικών και διεθνών ταξινομήσεων και κατά συνέπεια μεταξύ των εθνικών, των κοινοτικών και των διεθνών στατιστικών. 2. Ο παρών κανονισμός αφορά αποκλειστικά τη χρήση της ταξινόμησης για στατιστικούς σκοπούς. Άρθρο 2 NACE αναθ. 2 1. Η NACE αναθ. 2 περιλαμβάνει: α) ένα πρώτο επίπεδο που περιλαμβάνει υποδιαιρέσεις οι οποίες προσδιορίζονται από αλφαβητικό κωδικό (τομείς), β) ένα δεύτερο επίπεδο που περιλαμβάνει υποδιαιρέσεις οι οποίες προσδιορίζονται από διψήφιο αριθμητικό κωδικό (κλάδοι), γ) ένα τρίτο επίπεδο που περιλαμβάνει υποδιαιρέσεις οι οποίες προσδιορίζονται από τριψήφιο αριθμητικό κωδικό (ομάδες), και δ) ένα τέταρτο επίπεδο που περιλαμβάνει υποδιαιρέσεις οι οποίες προσδιορίζονται από τετραψήφιο αριθμητικό κωδικό (τάξεις). 2. Η NACE αναθ. 2 παρατίθεται στο Παράρτημα Ι. Άρθρο 3 Χρήση της NACE αναθ. 2 Η Επιτροπή χρησιμοποιεί τη NACE αναθ. 2 για όλες τις στατιστικές που ταξινομούνται ανά οικονομική δραστηριότητα. Άρθρο 4 Εθνικές ταξινομήσεις των οικονομικών δραστηριοτήτων 1. Οι στατιστικές των κρατών μελών ανά οικονομική δραστηριότητα παράγονται με βάση τη NACE αναθ. 2 ή την εθνική ταξινόμηση που καταρτίστηκε σύμφωνα με αυτή. 2. Η εθνική ταξινόμηση μπορεί να εισαγάγει πρόσθετες κλάσεις και επίπεδα και να χρησιμοποιεί διαφορετική κωδικοποίηση. Καθένα από τα επίπεδα, με εξαίρεση το υψηλότερο, αποτελείται είτε από τις ίδιες υποδιαιρέσεις σε σχέση με το αντίστοιχο επίπεδο στη NACE αναθ. 2 είτε από υποδιαιρέσεις που αποτελούν την ακριβή ανάλυσή τους. 3. Τα κράτη μέλη κοινοποιούν προς έγκριση στην Επιτροπή πριν από τη δημοσίευσή τους τα σχέδια εγγράφων που καθορίζουν ή τροποποιούν την εθνική τους ταξινόμηση. Η Επιτροπή ελέγχει τη συμβατότητα των εν λόγω σχεδίων με την παράγραφο 2 εντός δύο μηνών. Η Επιτροπή διαβιβάζει την εγκεκριμένη εθνική ταξινόμηση στα άλλα κράτη μέλη προς ενημέρωση. Οι εθνικές ταξινομήσεις των κρατών μελών περιλαμβάνουν πίνακα αντιστοιχίας των εθνικών ταξινομήσεων με τη NACE αναθ. 2. 4. Σε περίπτωση ασύμβατου ορισμένων υποδιαιρέσεων της NACE αναθ. 2 με τη δομή μιας εθνικής οικονομίας, η Επιτροπή μπορεί να χορηγήσει σε κράτος μέλος την άδεια να ομαδοποιήσει υποδιαιρέσεις της NACE αναθ. 2 σε συγκεκριμένο τομέα. Προκειμένου να λάβει τέτοια άδεια, το ενδιαφερόμενο κράτος μέλος πρέπει να παράσχει στην Επιτροπή κάθε αναγκαία πληροφορία, έτσι ώστε αυτή να μπορέσει να αξιολογήσει το αίτημά του. Η Επιτροπή αποφασίζει εντός τριών μηνών. Ωστόσο, με την επιφύλαξη των διατάξεων της παραγράφου 2, μια τέτοια άδεια δεν μπορεί να επιτρέπει στο ενδιαφερόμενο κράτος μέλος να διασπάσει τις ομαδοποιημένες υποδιαιρέσεις με τρόπο διαφορετικό από ό, τι η NACE αναθ. 2. 5. Η Επιτροπή, σε συνεργασία με το ενδιαφερόμενο κράτος μέλος, επανεξετάζει περιοδικά τις άδειες που χορηγούνται βάσει της παραγράφου 4 για να διαπιστώσει αν εξακολουθούν να δικαιολογούνται. Άρθρο 5 Δραστηριότητες της Επιτροπής Η Επιτροπή, σε συνεργασία με τα κράτη μέλη, εξασφαλίζει τη διάδοση, τη διατήρηση και την προώθηση της NACE αναθ. 2 ιδίως με: α) τη σύνταξη, την ενημέρωση και τη δημοσίευση επεξηγηματικών σημειώσεων σχετικά με τη NACE αναθ. 2· β) τη χάραξη και τη δημοσίευση κατευθυντήριων γραμμών για την κατάταξη των στατιστικών μονάδων σύμφωνα με τη NACE αναθ. 2· γ) τη δημοσίευση πινάκων αντιστοιχίας μεταξύ της NACE αναθ. 1.1 και της NACE αναθ. 2 και μεταξύ της NACE αναθ. 2 και της NACE αναθ. 1.1· και δ) τα μέτρα που λαμβάνει για τη βελτίωση της συνεκτικότητας με άλλες κοινωνικές και οικονομικές ταξινομήσεις. Άρθρο 6 Μέτρα εφαρμογής 1. Τα ακόλουθα μέτρα για την εφαρμογή της NACE αναθ. 2 εγκρίνονται σύμφωνα με την κανονιστική διαδικασία που ορίζεται στο άρθρο 7, παράγραφος 2: α) αποφάσεις που απαιτούνται σε περίπτωση προβλημάτων κατά την εφαρμογή της NACE αναθ. 2, συμπεριλαμβανομένης της κατανομής των οικονομικών δραστηριοτήτων σε συγκεκριμένες τάξεις· και β) τεχνικά μέτρα για πλήρως συντονισμένη μετάβαση από τη NACE αναθ. 1.1 στη NACE αναθ. 2, ιδίως για θέματα που αφορούν τις διακοπές χρονολογικών σειρών, συμπεριλαμβανομένης της διπλής υποβολής στοιχείων και της εκτίμησης προηγούμενων χρονολογικών σειρών. 2. Μέτρα που αφορούν την NACE αναθ. 2, τα οποία αποβλέπουν σε τροποποίηση ή συμπλήρωση μη ουσιωδών στοιχείων του παρόντος κανονισμού, και τα οποία έχουν τους κατωτέρω στόχους, εγκρίνονται σύμφωνα με την κανονιστική διαδικασία με έλεγχο που ορίζεται στο άρθρο 7, παράγραφος 3: α) συνεκτίμηση της τεχνολογικής ή οικονομικής προόδου· ή β) ευθυγράμμιση με άλλες οικονομικές και κοινωνικές ταξινομήσεις· 3. Λαμβάνεται υπόψη η αρχή σύμφωνα με την οποία τα οφέλη από την ενημέρωση της NACE αναθ. 2 πρέπει να αντισταθμίζουν το κόστος της, καθώς και η αρχή ότι το πρόσθετο κόστος και η επιβάρυνση παραμένουν σε λογικά όρια. Άρθρο 7 Επιτροπή 1. Η Επιτροπή επικουρείται από την επιτροπή στατιστικού προγράμματος η οποία έχει συσταθεί με την απόφαση 89/382/ΕΟΚ, Ευρατόμ. 2. Όπου γίνεται αναφορά στην παρούσα παράγραφο, εφαρμόζεται η διαδικασία που ορίζεται στα άρθρα 5 και 7 της απόφασης 1999/468/EΚ, τηρουμένων των διατάξεων του άρθρου 8 της εν λόγω απόφασης. Η προθεσμία που προβλέπεται στο άρθρο 5, παράγραφος 6, της απόφασης 1999/468/ΕΚ ορίζεται τρίμηνη. 3. Όπου γίνεται αναφορά στην παρούσα παράγραφο, εφαρμόζεται η διαδικασία που ορίζεται στο άρθρο 5α, παράγραφοι 1 έως 4 και στο άρθρο 7 της απόφασης 1999/468/ΕΚ, τηρουμένων των διατάξεων του άρθρου 8 της εν λόγω απόφασης. Άρθρο 8 Εφαρμογή της NACE αναθ. 2 1. Οι στατιστικές μονάδες που αναφέρονται στα μητρώα επιχειρήσεων, όπως προβλέπονται στον κανονισμό (ΕΟΚ) αριθ. 2186/93, ταξινομούνται σύμφωνα με τη NACE αναθ. 2. 2. Οι στατιστικές που αναφέρονται σε οικονομικές δραστηριότητες οι οποίες εκτελούνται από την 1η Ιανουαρίου 2008 και μετά καταρτίζονται από τα κράτη μέλη χρησιμοποιώντας τη NACE αναθ. 2 ή την εθνική ταξινόμηση που καταρτίστηκε σύμφωνα με αυτή δυνάμει του άρθρου 4. 3. Κατά παρέκκλιση από την παράγραφο 2, οι βραχυπρόθεσμες στατιστικές που διέπονται από τον κανονισμό (EΚ) αριθ. 1165/98 και ο δείκτης κόστους εργασίας που διέπεται από τον κανονισμό (EΚ) αριθ. 450/2003, από 1ης Ιανουαρίου 2009 και εφεξής, καταρτίζονται χρησιμοποιώντας τη NACE αναθ. 2. 4. Η παράγραφος 2 δεν εφαρμόζεται για την παραγωγή των ακόλουθων στατιστικών: α) στατιστικές εθνικών λογαριασμών σύμφωνα με τον κανονισμό (EΚ) αριθ. 2223/96· β) οικονομικοί λογαριασμοί στον τομέα της γεωργίας, σύμφωνα με τον κανονισμό (EΚ) αριθ. 138/2004· και γ) στατιστικές σχετικά με το ισοζύγιο πληρωμών, το διεθνές εμπόριο υπηρεσιών και τις άμεσες ξένες επενδύσεις σύμφωνα με τον κανονισμό (EΚ) αριθ. 184/2005. ΤΜΗΜΑ II ΤΡΟΠΟΠΟΙΗΣΕΙΣ ΣΕ ΣΥΝΑΦΕΙΣ ΠΡΑΞΕΙΣ Άρθρο 9 Τροποποιήσεις του κανονισμού (ΕΟΚ) αριθ. 3037/90 Τα άρθρα 3, 10 και 12 του κανονισμού (EΟΚ) αριθ. 3037/90 διαγράφονται. Άρθρο 10 Τροποποιήσεις του κανονισμού (ΕΟΚ) αριθ. 3924/91 Ο κανονισμός (ΕΟΚ) αριθ. 3924/91 τροποποιείται ως εξής: 1) Η φράση «NACE αναθ. 1» αντικαθίσταται από τη φράση «NACE αναθ. 2» σε όλο το κείμενο. 2) Το άρθρο 2, παράγραφος 1, αντικαθίσταται από τα εξής: «1. Το πεδίο που καλύπτει η έρευνα και το οποίο αναφέρεται στο άρθρο 1 είναι το πεδίο των δραστηριοτήτων που απαριθμούνται στους τομείς Β και Γ της ταξινόμησης των οικονομικών δραστηριοτήτων στην Ευρωπαϊκή Κοινότητα (NACE αναθ. 2).» Άρθρο 11 Τροποποιήσεις του κανονισμού (ΕΚ, Ευρατόμ) αριθ. 58/97 Ο κανονισμός (ΕΚ, Ευρατόμ) αριθ. 58/97 τροποποιείται ως εξής: 1) Η φράση «ΝΑCE αναθ. 1» αντικαθίσταται από τη φράση «NACE αναθ. 2» σε όλο το κείμενο και τα παραρτήματα, με εξαίρεση το Παράρτημα 1, τμήμα 10, «Εκθέσεις και δοκιμαστικές μελέτες», το Παράρτημα 3, τμήμα 5, «Πρώτο έτος αναφοράς» και το Παράρτημα 3, τμήμα 9, «Εκθέσεις και δοκιμαστικές μελέτες», στα οποία διατηρείται η αναφορά στη «NACE αναθ. 1». 2) Το άρθρο 3, παράγραφος 1 αντικαθίσταται από τα εξής: «1. Ο παρών κανονισμός καλύπτει όλες τις δραστηριότητες της αγοράς των τομέων Β έως Ν και Ο έως Σ της στατιστικής ταξινόμησης των οικονομικών δραστηριοτήτων στην Ευρωπαϊκή Κοινότητα (NACE αναθ. 2)». 3) Τα παραρτήματα τροποποιούνται σύμφωνα με το Παράρτημα ΙΙ του παρόντος κανονισμού. Άρθρο 12 Τροποποίηση του κανονισμού (ΕΚ) αριθ. 1165/98 Ο κανονισμός (ΕΚ) αριθ. 1165/98 τροποποιείται ως εξής: 1) Το άρθρο 2, παράγραφος 1 αντικαθίσταται από τα εξής: «1. Ο παρών κανονισμός εφαρμόζεται για όλες τις δραστηριότητες της αγοράς των τομέων Β έως Ν και Ο έως Σ της στατιστικής ταξινόμησης των οικονομικών δραστηριοτήτων στην Ευρωπαϊκή Κοινότητα (NACE αναθ. 2)». 2) Στο άρθρο 17, προστίθενται τα ακόλουθα στοιχεία: «ια) το πρώτο έτος βάσης που θα ισχύει για τις χρονολογικές σειρές στη NACE αναθ. 2 ιβ) για τις χρονολογικές σειρές πριν από το 2009, που θα διαβιβαστούν σύμφωνα με τη NACE αναθ. 2, το επίπεδο λεπτομέρειας, τη μορφή και την πρώτη περίοδο αναφοράς». 3) Τα παραρτήματα τροποποιούνται σύμφωνα με το Παράρτημα ΙΙΙ του παρόντος κανονισμού. Άρθρο 13 Τροποποίηση του κανονισμού (EΚ) αριθ. 1172/98 Στον κανονισμό (ΕΚ) αριθ. 1172/98, οι φράσεις «NACE αναθ. 1» και «NACE αναθ. 1.1» αντικαθίστανται από τη φράση «NACE αναθ. 2» σε όλο το κείμενο και τα παραρτήματα. Άρθρο 14 Τροποποίηση του κανονισμού (EΚ) αριθ. 530/1999 Ο κανονισμός (ΕΚ) αριθ. 530/1999 τροποποιείται ως εξής: 1) Η φράση «NACE αναθ. 1» αντικαθίσταται από τη φράση «NACE αναθ. 2» σε όλο το κείμενο. 2) Στο άρθρο 3: α) η παράγραφος 1 αντικαθίσταται από τα εξής: «1. Οι στατιστικές καλύπτουν όλες τις οικονομικές δραστηριότητες που ορίζονται στους τομείς B (Ορυχεία και λατομεία), Γ (Μεταποίηση), Δ (Παροχή ηλεκτρικού ρεύματος, φυσικού αερίου, ατμού και κλιματισμού), E (Παροχή νερού· επεξεργασία λυμάτων, διαχείριση αποβλήτων και δραστηριότητες εξυγίανσης), ΣΤ (Κατασκευές), Ζ (Χονδρικό και λιανικό εμπόριο· επισκευή μηχανοκίνητων οχημάτων και μοτοσυκλετών), Η (Μεταφορά και αποθήκευση), Θ (Δραστηριότητες υπηρεσιών παροχής καταλύματος και υπηρεσιών εστίασης), Ι (Ενημέρωσης και Επικοινωνίας), Κ (Χρηματοπιστωτικές και ασφαλιστικές δραστηριότητες), Λ (Διαχείριση ακίνητης περιουσίας), Μ (Επαγγελματικές, επιστημονικές και τεχνικές δραστηριότητες), Ν (Διοικητικές και υποστηρικτικές δραστηριότητες), Ο (Εκπαίδευση), Π (Δραστηριότητες σχετικές με την ανθρώπινη υγεία και την κοινωνική μέριμνα), Ρ (Τέχνες, διασκέδαση και ψυχαγωγία) και Σ (Άλλες δραστηριότητες παροχής υπηρεσιών) της στατιστικής ταξινόμησης των οικονομικών δραστηριοτήτων στην Ευρωπαϊκή Κοινότητα (NACE αναθ. 2)». β) η παράγραφος 2 διαγράφεται. Άρθρο 15 Τροποποίηση του κανονισμού (ΕΚ) αριθ. 2150/2002 Ο κανονισμός (ΕΚ) αριθ. 2150/2002 τροποποιείται ως εξής: 1) Οι φράσεις «NACE αναθ. 1» και «NACE αναθ. 1.1» αντικαθίστανται από τη φράση «NACE αναθ. 2» σε όλο το κείμενο και τα παραρτήματα. 2) Το Παράρτημα Ι του κανονισμού (ΕΚ) αριθ. 2150/2002 τροποποιείται σύμφωνα με το Παράρτημα IV του παρόντος κανονισμού. Άρθρο 16 Τροποποίηση του κανονισμού (ΕΚ) αριθ. 450/2003 Ο κανονισμός (ΕΚ) αριθ. 450/2003 τροποποιείται ως εξής: 1. Η φράση «NACE αναθ. 1» αντικαθίσταται από τη φράση «NACE αναθ. 2» σε όλο το κείμενο. 2. Το άρθρο 3 αντικαθίσταται από τα εξής: «Άρθρο 3 Πεδίο εφαρμογής 1. Ο παρών κανονισμός εφαρμόζεται για όλες τις δραστηριότητες που ορίζονται στους τομείς Β έως Σ της NACE αναθ. 2. 2. Η ενσωμάτωση των οικονομικών δραστηριοτήτων που ορίζονται στους τομείς Ξ έως Σ της NACE αναθ. 2 στο πεδίο εφαρμογής του παρόντος κανονισμού καθορίζεται σύμφωνα με τη διαδικασία του άρθρου 12, παράγραφος 2, λαμβανομένων υπόψη των μελετών σκοπιμότητας που ορίζονται στο άρθρο 10.» 3) Το άρθρο 5 αντικαθίσταται από τα εξής: «Άρθρο 5 Συχνότητα και αναδρομικά δεδομένα 1. Τα στοιχεία για το ΔΚΕ καταρτίζονται σύμφωνα με τη NACE αναθ. 2 για το πρώτο τρίμηνο του 2009 και στη συνέχεια για κάθε τρίμηνο (τα τρίμηνα λήγουν στις 31 Μαρτίου, στις 30 Ιουνίου, στις 30 Σεπτεμβρίου και στις 31 Δεκεμβρίου κάθε έτους). 2. Θα παρέχονται από τα κράτη μέλη αναδρομικά στοιχεία από το πρώτο τρίμηνο του 2000 έως το τελευταίο τρίμηνο του 2008. Τα αναδρομικά στοιχεία παρέχονται για καθέναν από τους τομείς Β έως Ν της NACE αναθ. 2 και για τις κατηγορίες κόστους εργασίας που αναφέρονται στο άρθρο 4, παράγραφος 1.» 4) Το άρθρο 6, παράγραφος 3, αντικαθίσταται από τα εξής: «3. Τα αναδρομικά δεδομένα για τα οποία γίνεται λόγος στο άρθρο 5 διαβιβάζονται στην Επιτροπή (Eurostat) ταυτόχρονα με το ΔΚΕ του πρώτου τριμήνου του 2009.» 5) Το άρθρο 11, στοιχείο γ), αντικαθίσταται από τα εξής: «γ) τη συμπερίληψη των τομέων Ξ έως Σ της NACE αναθ. 2 (άρθρο 3)·». Άρθρο 17 Τροποποίηση του κανονισμού (EΚ) αριθ. 48/2004 Το άρθρο 3, πρώτη παράγραφος του κανονισμού (ΕΚ) αριθ. 48/2004 αντικαθίσταται από τα εξής: «Ο παρών κανονισμός καλύπτει τα δεδομένα για τη βιομηχανία χάλυβα, που ορίζεται ως ομάδα 24.1 της στατιστικής ταξινόμησης των οικονομικών δραστηριοτήτων στην Ευρωπαϊκή Κοινότητα (NACE αναθ. 2).» Άρθρο 18 Τροποποίηση του κανονισμού (EΚ) αριθ. 808/2004 Το Παράρτημα Ι του κανονισμού (EΚ) αριθ. 808/2004 τροποποιείται σύμφωνα με το Παράρτημα V του παρόντος κανονισμού. Άρθρο 19 Τροποποίηση του κανονισμού (EK) αριθ. 1552/2005 Ο κανονισμός (ΕΚ) αριθ. 1552/2005 τροποποιείται ως εξής: 1) Η φράση «NACE αναθ. 1.1» αντικαθίσταται από τη φράση «NACE αναθ. 2» σε όλο το κείμενο. 2) Το άρθρο 2, παράγραφος 2 διαγράφεται. 3) Το άρθρο 4 αντικαθίσταται από τα εξής: «Άρθρο 4 Πεδίο εφαρμογής των στατιστικών Οι στατιστικές για την επαγγελματική κατάρτιση στις επιχειρήσεις αφορούν τουλάχιστον όλες τις οικονομικές δραστηριότητες που καθορίζονται στους τομείς Β έως Ν και Ρ έως Σ της NACE αναθ. 2.» ΤΜΗΜΑ ΙΙΙ ΤΕΛΙΚΕΣ ΔΙΑΤΑΞΕΙΣ Άρθρο 20 Μεταβατικές διατάξεις Κατά την τήρηση των απαιτήσεων του κανονισμού (ΕΚ, Ευρατόμ) αριθ. 58/97, τα κράτη μέλη διαβιβάζουν στην Επιτροπή (Eurostat) τις στατιστικές διάρθρωσης των επιχειρήσεων που αφορούν το ημερολογιακό έτος 2008 με βάση τόσο τη NACE αναθ. 1.1 όσο και τη NACE αναθ. 2. Για κάθε παράρτημα του κανονισμού (ΕΚ, Ευρατόμ) αριθ. 58/97, ο κατάλογος των χαρακτηριστικών και οι απαιτούμενες υποδιαιρέσεις που πρέπει να διαβιβαστούν σύμφωνα με τη NACE αναθ. 1.1 αποφασίζονται σύμφωνα με τη διαδικασία που ορίζεται στο άρθρο 13 του εν λόγω κανονισμού. Άρθρο 21 Έναρξη ισχύος Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιανουαρίου 2008. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Στρασβούργο, 20 Δεκεμβρίου 2006.

Classification Labels:
1218
1219

Label Descriptions:
{"1218": "Στατιστική", "1219": "ΟΙΚΟΝΟΜΙΑ"}

EuroVoc IDs (Original): 84
4256

EuroVoc IDs (Expanded): 84
4256

Dataset Source: meu

Split: train